Úradný vestník L 151 , 17/06/1994 S. 0038 - 0038

Fínske špeciálne vydanie: Kapitola 3 Zväzok 58 S. 0087

Švédske špeciálne vydanie: Kapitola 3 Zväzok 58 S. 0087



Rozhodnutie Komisie z 25. mája 1994, ktorým sa stanovujú podrobné pravidlá uplatňovania článku 9 ods. 1 smernice Rady 90/425/EHS o veterinárnych a zootechnických kontrolách pri obchodovaní s určitými živými zvieratami a živočíšnymi výrobkami v rámci trhu spoločenstva s cieľom dobudovania vnútorného trhu (94/339/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/425/EHS z 26. júna 1990 o veterinárnych a zootechnických kontrolách pri obchodovaní s určitými živými zvieratami a živočíšnymi výrobkami v rámci trhu spoločenstva s cieľom dobudovania vnútorného trhu [1], naposledy zmenenú a doplnenú smernicou 92/118/EHS [2], najmä na jej článok 9 ods. 4, keďže Komisia podľa rozhodnutia 94/338/ES [3] stanovila podrobné pravidlá odberu vzoriek zvierat pri obchodovaní v rámci spoločenstva vykonávaného príslušnými orgánmi v mieste určenia; keďže v prípadoch, keď sa na základe výsledkov kontrol zvierat vykonávaných v mieste určenia uplatňuje článok 8 ods. 1 smernice 90/425/EHS, je potrebné určiť postupy, ktoré majú dodržiavať príslušné orgány v členskom štáte určenia, pokiaľ ide o informovanie príslušných orgánov v odosielajúcich členských štátoch; keďže je tiež potrebné ustanoviť pravidlá, ktoré majú odosielajúce členské štáty dodržiavať po prijatí uvedenej informácie; keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Informácie uvedené v prvom pododseku článku 9 ods. 1 smernice 90/425/EHS sa musia oznamovať priamo písomnou formou a najrýchlejším možným spôsobom. 2. Informácie uvedené v odseku 1 zahŕňajú: - kópiu zdravotného osvedčenia a prípadne číslo a opis zvierat v zásielke, - dátum príchodu zásielky na miesto určenia, - dátum odberu vzoriek a dátum vykonania laboratórneho testu v prípade, že boli odobraté vzorky alebo dátum vykonania kontroly v prípade, že neboli odobraté vzorky, - výsledky kontroly a v prípade, že boli odobraté vzorky, opis testovaných zvierat, druh testu vzoriek a výsledky tohto testu. Článok 2 1. Príslušný orgán v odosielajúcom členskom štáte môže čo najrýchlejšie, avšak najneskôr do siedmich dní od prijatia informácie uvedenej v článku 1 požiadať o: - jeden alebo viac testov duplikátu odobratej vzorky alebo druhej časti alebo častí vzorky podľa článku 3 ods. 3 rozhodnutia 94/338/ES, ktoré vykoná príslušné referenčné laboratórium spoločenstva alebo schválené laboratórium, ktoré na základe vzájomnej dohody vybrali príslušné orgány odosielajúcich členských štátov a členských štátov určenia, - klinické vyšetrenie zásielky zvierat v prítomnosti svojho zástupcu v prípade, že zvieratá boli držané v izolácii. 2. Náklady na kontroly uvedené v odseku 1 znáša príslušný orgán odosielajúceho členského štátu, ktorý môže v súlade s vnútroštátnymi pravidlami požadovať ich úhradu od príslušných hospodárskych subjektov. Článok 3 Toto rozhodnutie je adresované členským štátom. V Bruseli 25. mája 1994 Za Komisiu René Steichen člen Komisie [1] Ú. v. ES L 224, 18.8.1990, s. 29. [2] Ú. v. ES L 62, 15.3.1993, s. 49. [3] Ú. v. ES L 151, 17.6.1994, s. 36. --------------------------------------------------